《龙门寺一首》
宋代·王阮

傍石寻幽径，穷源得梵城。
塔光侵地发，龙气逼山清。
是处堪吾老，何年遂此生。
霜林知客意，一夜战秋声。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。